钦定古今图书集成/明伦汇编/氏族典/第075卷 > 朱常洵〈由崧〉
## 钦定古今图书集成/明伦汇编/氏族典/第075卷 > 朱常洵〈由崧〉

按《明外史诸王传》：“福恭王常洵，神宗第三子，母郑贵
妃最幸。初，皇后无子，王妃子光宗最长，常洵次之。贵
妃谋夺嫡，帝为不立太子。其后帝上畏太后，下迫廷
臣言，二十九年始册立东宫，而封常洵为福王。婚费
三十万，营洛阳邸第二十八万，十倍常制。四十二年，
始令常洵就封洛阳，诏赐庄田四万顷。所司争之，力”
得减半。伴读、承奉诸官假履亩为名，所至骚动。又请
淮盐千三百引，设店洛阳，与民市设禁非王肆所出
不得鬻。九边军饷由此绌及。崇祯时，常洵属尊，地近，
帝尊礼之。而常洵日闭阁饮醇酒，所好惟妇女倡乐。
流贼起，援兵过洛者喧言：“王府金钱百万，而令吾辈
枵腹死贼手。”吕惟祺闻之惧，以告常洵，常洵不为意。
十三年，李自成陷永宁、宜阳。十四年正月壬寅，总兵
王绍禹引兵至洛，常洵召入，赐宴加礼。庚申，贼大至，
攻城，常洵出千金募士，缒而出，用矛入贼营，贼众为
稍却。辛酉，绍禹亲军开北门纳贼。常洵缒城出，匿迎
恩寺。翌日，贼迹而执之，遂遇害。王妃及世子由崧脱
走河北。十六年，由崧袭封。明年四月，马士英迎至南
京，建号“弘光”；遂上常洵谥曰《贞纯肃哲圣敬仁懿恭
皇帝》。